Ўзбекистон Республикаси  
Марказий сайлов комиссиясининг  
2024 йил 2-ноябрдаги  
1419 – сон қарорига   
2-илова

**Ўзбекистон Республикаси Марказий сайлов комиссияси ҳузуридаги  
тезкор ахборот бериш маркази (“Call-center”)га келиб тушган  
мурожаатларни кўриб чиқиш натижалари бўйича   
ТАҲЛИЛИЙ МАЪЛУМОТ**

*(1-31 октябрь ҳолатига)*

Ўзбекистон Республикаси Конституциясининг [128-моддаси](http://lex.uz/docs/6445145#6446081) ҳамда Сайлов кодексининг 8, 14 ва 101-моддаларига мувофиқ Ўзбекистон Республикаси Олий Мажлиси Қонунчилик палатаси ва маҳаллий Кенгашлар депутатлари сайловига тайёргарлик кўриш ва уни ўтказиш даврида жисмоний ва юридик шахсларнинг мурожаатлари самарали кўриб чиқилишини, шунингдек фуқароларга сайловга оид масалалар юзасидан тезкор ва қулай тарзда ҳуқуқий тушунтириш ва маслаҳатлар берилишини ташкил этиш мақсадида Марказий сайлов комиссиясининг 2024 йил 23 сентябрдаги   
1386-сон қарори билан Марказий сайлов комиссияси ҳузурида тезкор ахборот бериш маркази (“Call-center”) ташкил этилди.

“Call-center”га Ўзбекистон Республикаси Бош прокуратураси, Ҳуқуқни муҳофаза қилиш академияси, ИИВ академияси, Миллий гвардия, Олий суд, Адлия вазирлиги, Рақамли технологиялар вазирлиги, Давлат бошқарув Академияси ҳамда Тошкент давлат юридик университетининг **жами 12 нафар** малакали ходимлари бириктирилди.

“Call-center”га 2024 йил **1 – 31 октябрь** кунлари телефон орқали жисмоний ва юридик шахслардан жами **1 030** та оғзаки мурожаатлар келиб тушди.

Мазкур мурожаатлар ҳудудлар кесимида Тошкент шаҳрига **202** та, Самарқанд вилоятига **127** та, Сурхондарё вилоятига **115** та, Қашқадарё вилоятига **103** та, Тошкент вилоятига **83** та, Андижон вилоятига **80** та, Фарғона вилоятига **75** та, Наманган вилоятига **59** та, Жиззах вилоятига **43** та, Бухоро вилоятига **34** та, Сирдарё вилоятига **32** та, Навоий вилоятига **31** та, Қорақалпоғистон Республикасига **30** та ва Хоразм вилоятига **16** та тўғри келади.

“Call-center”га **қуйидаги масалаларга** оид мурожаатлар келиб тушган:

Ўзбекистон Республикаси Олий Мажлиси Қонунчилик палатаси ҳамда маҳаллий Кенгашлар депутатлигига номзодларни кўрсатиш масаласига оид   
– **242 та;**

сайлов қонунчилиги, сайлов комиссиялари фаолияти, шунингдек депутатликка номзодларнинг сайловолди тарғиботларини олиб бориш муддатлари, овоз бериш, шу жумладан муддатидан олдин ҳамда турган жойдан овоз бериш, шунингдек овоз бериш натижаларини аниқлаш тартиби, муддатлари бўйича маълумот ва ҳуқуқий тушунтириш бериш масаласи юзасидан – **697 та;**

сайлов қонунчилиги бузилиши масаласига оид – **5 та;**

бошқа масалаларга оид – **86 та**.

Мазкур мурожаатлар Марказий сайлов комиссияси томонидан назоратга олиниб, ижросини таъминлаш учун тегишли тартибда ҳуқуқни муҳофаза қилувчи ва бошқа ваколатли органларга ҳамда ҳудудий сайлов комиссияларига юборилган. Марказий сайлов комиссиясининг ваколат доирасига кирмайдиган масалалар бўйича белгиланган тартибда ҳуқуқий тушунтириш берилган.

“Call-center”га Марказий сайлов комиссиясининг мажлисида муҳокама қилиниши лозим бўлган масалаларга оид бўлган мурожаатлар келиб тушмаган.